কোবরা-কমান্ডো-জেলা পুলিশের যৌথ অভিযানে নিকেশ ৮ মাওবাদী

ওয়েব ডেস্ক: ঝাড়খণ্ডে (Jharkhand) এনকাউন্টারে খতম ৮ মাওবাদী। সোমবার ভোরে ঝাড়খণ্ডের বোকারোতে (Bokaro) সিআরপিএফের কোবরা (CRPF Cobra Commandos) বাহিনী ও পুলিশের যৌথ অভিযানে নিকেশ ৮মাওবাদী। অভিযানে উদ্ধার হয়েছে ৩ টি ইনসাস , ১ টি এসএলআর এবং একটি পিস্তল , ৮ টি দেশী বন্দুক। ঝাড়খন্ড পুলিশ সূত্রে খবর, এনকাউন্টারে মাও কমান্ডার বিবেক এর মৃত্যু হয়েছে।

বোকারো জেলা পুলিশের এক কর্তা জানান, রবিবার গভীর রাতে গোপন সূত্রে খবর পাওয়া যায় লালপানিয়া থানা এলাকায় লুগু পাহাড়ের নীচের দিকে মাওবাদীদের সশস্ত্র একটি দল ডেরা বেঁধেছে। সোমবার বোকারোর লালপানিয়া থানার লুগু পাহাড়ের জঙ্গলে মাওবাদীদের সশস্ত্র একটি দলের সঙ্গে নিরাপত্তা বাহিনী, কমান্ডো ও জেলা পুলিশের গুলির লড়াই শুরু হয়। পাল্টা গুলি ছোড়ে মাওবাদীরাও। এনকাউন্টারে খতম ৮ মাওবাদী। গুলির লড়াই শেষ, তল্লাশি অভিযান চালায় সিআরপিএফ। জঙ্গল থেকে ৮ মাওবাদীর দেহ ছাড়া উদ্ধার হয়েছে ২টি ইনসাস রাইফেল, একটি এসএলআর, একটি পিস্তল। জঙ্গল ঘিরে শুরু হয়েছে চিরুনি তল্লাশিও।